JEGYZŐKÖNYV

Jászárokszállás Város Önkormányzata

Képviselő-testületének 

2013. június 27-én 

megtartott soros üléséről

Helyszíne: Polgármesteri Hivatal Díszterme 15 óra 02 perckor
Jelen vannak: 



Gergely Zoltán 



polgármester



Drapos Béláné



alpolgármester


Csomor János



Gergely Béláné



Petró Géza



Szerző Csaba




képviselők
Meghívottak:


Dr. Gábris Emese 



jegyző



dr. Szabó Andrea



aljegyző



Szabóné Hegedűs Zsuzsanna


pénzügyi irodavezető



Bakainé Magyari Melinda


műszaki irodavezető



Pádár Antalné




Jászárokszállás Tehetségért 








Alapítvány kuratóriumi elnök



Ferenczné Laska Erika


pályázó Városi Óvoda vezetői 







álláshelyére



Balogh Gyuláné



Jászárokszállási Városi Óvoda 







vezetője



Jakus József




Városgondnokság vezetője



Ördög Józsefné



Petőfi Művelődési Ház igazgatója



Gyenes Gyula




főesperes, pápai prelátus



Turócziné Eszes Mária


KLIK Jászberényi Tankerület 







képviselője

Jegyzőkönyvvezető: Nagy Ilona Réka

A jelenléti ív a jegyzőkönyv mellékletét képezi.

Gergely Zoltán polgármester: Köszönti a megjelenteket és megnyitja a 2013. június 27-ei soros képviselő-testületi ülést. Megállapítja, hogy a Képviselő-testület határozatképes, hat fő van jelen. Csőke István, Kovácsné Tősér Zsuzsanna és Dr. Olajos Gyula képviselő jelezte távollétét. Jegyzőkönyvvezetőnek Nagy Ilona Rékát javasolja, kinek személyével a képviselők egyetértettek.  
Napirendi pontoknak a meghívóban szereplőket javasolja, melyek a következők:
1./ Beszámoló a két ülés között végzett munkáról 

2./ Beszámoló a Jászárokszállás Város Tehetségért Alapítvány működéséről

3./ Beszámoló a Jászárokszállás Városáért Alapítvány működéséről

4./ A 3/2013. (II. 15.) önkormányzati rendelet módosítása (költségvetés)

5./ A 32/2013. (XI. 23.) önkormányzati rendelet módosítása (díjmódosító)

6./ A 11/2006. (IV. 28.) önkormányzati rendelet módosítása (lakásrendelet)

7./ A 21/2006. (VIII. 11.) rendelet módosítása (háziorvosi körzetekről)

8./ A 9/2010. (IX. 10.) rendelet módosítása (védőnői körzetekről)

9./ Iskolaorvosi szerződések módosítása 

10./ A 2013/2014. évben indítható óvodai csoportok számának meghatározása

11./ Óvodavezetői pályázat elbírálása

12./ Iskolaigazgatói pályázatok véleményezése

13./ Általános Iskola névváltozásának véleményezése

14./ Megállapodás Cukorbetegek Klubjával ingyenes helyiséghasználatról

15./ Konzorciumi együttműködési megállapodás elfogadása
16./ A Jászárokszállási Szentháromság Római Katolikus Plébánia támogatása
17./ Gimnázium tanulólétszám csökkentésének véleményezése

18./ A Jászsági Többcélú Társulás létszámcsökkentése kapcsán felajánlható álláshelyekről szóló 161/2012. (XII. 13.) határozat módosítása

19./ Pénzügyi és Városfejlesztési Bizottság elnökének tájékoztatója átruházott hatáskörben hozott döntésről 
Zárt ülés: 

1./ Szakmai kitüntetések odaítélése

Megállapítja, hogy a Képviselő-testület a napirendet egyhangúlag, hat igen szavazattal, ellenvélemény és tartózkodás nélkül elfogadta. 

105/2013. (VI. 27.) határozat:

/Napirendi pontok elfogadásáról/

Jászárokszállás Város Önkormányzatának Képviselő-testülete a 2013. június 27-ei ülés napirendi pontjait egyhangúlag elfogadta. 


Interpellációk 

Gergely Zoltán polgármester: Kérdezi Dr. Gábris Emese jegyzőt, hogy írásbeli interpellációs kérdés érkezett-e.

Dr. Gábris Emese jegyző: Elmondja, hogy írásbeli interpelláció nem érkezett.

Gergely Zoltán polgármester: Szóbeli interpellációs kérdések föltételére ad lehetőséget a Képviselő-testületnek. 
Csomor János képviselő: A Deák Ferenc utcán található hársfa sorral kapcsolatban interpellál. Az útra kilógó faágak megnehezítik a közlekedést, számos helyen nem beláthatóak a kereszteződések és a kapubejárókból történő kihajtást is megnehezítik a lelógó alsó ágak. Tudja, hogy ősszel szoktak ezzel foglalkozni, de foglalkozzanak a kérdéssel.   
Petró Géza képviselő: Strandi szolgáltatással kapcsolatos panasszal éltek fiatalok, akik a röplabdapályát szerették volna használni, de a pályán nincs háló felszerelve és segítséget sem kaptak ez ügyben. A Kőrösi Csoma Sándor utca lakói megkeresték az utca építésekkel kapcsolatban. Kegyvesztettnek érzik magukat, mert kimaradnak az idei útfelújításokból. 
Szerző Csaba képviselő: A Rákóczi utca néhány lakója kereste meg a volt Faragó-tó és annak betöltött részével kapcsolatban. Kérik, hogy a gaz eltávolításával és a fűvágással kapcsolatban tegyen intézkedéseket a Polgármesteri Hivatal, mert olyan, mintha a területnek nem lenne gazdája. 
Gergely Zoltán polgármester: Lezárja az interpellációs időszakot. A Deák Ferenc utcai fák vágására valóban ősszel kerülhet sor, akkor hozzáértő szakemberekkel megmetszik az ágakat. 
A strandi röplabda pályával kapcsolatos kérdés megválaszolására felkéri Jakus Józsefet, a Városgondnokság vezetőjét. 

Jakus József Városgondnokság vezetője: Maga is tapasztalta, hogy a röplabda háló a gépházban található, intézkedik annak érdekében, hogy mielőbb felszereljék a helyére és ássák fel a pálya területét is. 

Gergely Zoltán polgármester: Egyúttal elnézést is kér a szolgáltatás alacsony színvonaláért. 

A Kőrösi utcával kapcsolatban elmondja, hogy a hat utcás útépítés engedélyezési folyamata lassan két hónapja folyik. Ebben nem szerepel a Kőrösi Csoma Sándor utca felújítása, de a hat utca felújítása közel százmillió forint költséggel szerepel. Egy most kapott átirat szerint minden utcára hatástanulmányt kell készíteni, amely közel 133 ezer forint utcánként. Eddig ilyenre nem volt szükség, ez összesen közel 800 ezer forint további költséget jelent. Felkéri Bakainé Magyari Melinda műszaki irodavezetőt, hogy ismertesse a hatástanulmány lényegét. 
Bakainé Magyari Melinda műszaki irodavezető: A hatástanulmány a környezetvédelmi hatóság feladatköre, amely azt próbálja kideríteni, hogy az adott beruházás, így az útépítés, útjavítás, építkezés az ottani környezetet mennyiben változtatja meg, miben befolyásolja a növényzetet, egyebeket. Eddig a tervező építészmérnök járta körül ezt a témát és a megfelelő dokumentációt elkészítette. A hatóság ez alapján döntött arról, hogy szükséges-e hatástanulmány vizsgálatot lefolytatni. A jogszabályi változások következtében a tervezőtől elvették ezt a jogosultságot és az egész procedúrát a hatóság fogja lefolytatni, amelynek díja az említett 130 ezer forint és állapítja meg, hogy kell-e hozzá hatástanulmány. Ha kellene, akkor az további költségeket generál és az engedélyek kézhez vétele eltolódik. Az építési engedély kiadása a közlekedési felügyelőség feladata, amely nem tudja kiadni az engedélyt, amíg a szakhatóság jóvá nem hagyja a tervdokumentációt. Ez a többletköltség és az időben való elhúzódás ebből adódik. 
Gergely Zoltán polgármester: A hat utca engedélyeztetésénél kétmillió forint felett járnak a költségek. Egyelőre többet felvállalni nem tud az Önkormányzat, de a jövő évi programnál figyelembe veszik a Kőrösi utcát is.

Bakainé Magyari Melinda műszaki irodavezető: Körbejárta azt, hogy melyek azok az utcák, ahol a lakosok befizették az adott hozzájárulást. A Polgármesteri Hivatalhoz hivatalos jelzés írásban sem érkezett, hogy az adott utca befizette volna. Tudnak róla, mert „mondták”, hogy megtörtént. De olyan irat, amely tartalmazza, hogy hányan, mikor és mekkora összeget fizetett be, nincs a birtokukban a Kőrösi utcára nézve. Sem a Pénzügyi Irodára, sem a Műszaki Irodára nem érkezett ilyen jelzés. 

Gergely Zoltán polgármester: Nem kegyvesztettségről van szó, csak a kassza véges. Az idei évben nem tudják beütemezni, ez egy kétéves program, az engedélyeztetést meg kell tenni ahhoz, hogy a kivitelezést elkezdhessék. A strandparkoló jogerős építési engedélye hat hónap után érkezett meg a tegnapi napon. Nagyon hosszú az átfutási idő az engedélyeztetésnél. Ha nem jön közbe semmi, várhatóan szeptember közepére lesz meg az utcák építési engedélye. Egyéb esetben elképzelhető, hogy kicsúsznak az idei évből, mert tizenöt-húsz fok alatt nem lehet bitumenezni. A szükséges forrás biztosított, de pályázati lehetőség nincs, saját erőből kell megvalósítani az építést. 
A Faragó-tó takarítását tavaly megkezdték közmunkásokkal. Előfordult, hogy hajszálon múlt egy baleset, mert televízió képcsőtől kezdve hűtőszekrényig sok minden található a tóban. Az árokszállásiak előtt közismert, hogy nincs benne víz, benőtte a gaz és nád. Felelőtlen emberek oda hordják a hulladékot. Nem tudja elképzelni, hogy az arra lakók nem tudják, ki hordja oda a szemetet, mert kocsiszámra viszik ki egyesek. A téli fagyban lehet majd rendbe tenni a területet, mert a nagy esőzések miatt olyan tömegű zöld növényzet borítja, amelyet kézi erővel lehetetlen lekaszálni. Megadja a szót Jakus József intézményvezetőnek. 

Jakus József Városgondnokság vezetője: Idén már egyszer kaszálták a területet, de gyorsan újranőtt a növényzet. A nyár folyamán ismét lekaszálják a területet, a munkák elvégzése az időjárás függvényében történhet meg. 

Gergely Zoltán polgármester: Azt a területet kaszálták le, amely géppel elérhető volt, a tómeder tisztítása csak télen oldható meg. Érthetetlen, hogy miért hordják egyesek oda a szemetet, mert minden hulladékot elszállítanak a szemétszállítási napokon. 

Megkérdezi az interpelláló képviselőket, elfogadják-e az interpellációkra adott válaszokat. 

Szerző Csaba képviselő: Elfogadja. 

Csomor János képviselő: Elfogadja. 

Petró Géza képviselő: Elfogadja. 

Gergely Zoltán polgármester: Szavazásra teszi fel az interpellációkra adott válaszok elfogadását. Megállapítja, hogy a Képviselő-testület egyhangúlag, hat igen szavazattal, ellenvélemény és tartózkodás nélkül elfogadta a javaslatot és meghozta az alábbi határozatot:
106/2013. (VI. 27.) határozat:
/Interpellációkra adott válaszok elfogadásáról/

Jászárokszállás Város Önkormányzatának Képviselő-testülete az interpellációra adott válaszokat elfogadta. 

1. napirend: Beszámoló a két ülés között végzett munkáról

Gergely Zoltán polgármester: Ismerteti 2013. április 26. és a 2013. június 27. között eltelt időszakban végzett munkájáról szóló beszámoló fontosabb pontjait.

A két ülés között végzett munkáról szóló beszámoló a jegyzőkönyv mellékletét képezi.

Megadja a szót a Képviselő-testületnek hozzászólások, vélemények ismertetésére. 

Csomor János képviselő: A Széchenyi István Általános Iskola és Alapfokú Művészeti Intézmény tanárai és tanulói nevében szeretné megköszönni azt a támogatást, amelynek köszönhetően a triatlon versenyt idén is, tizenhetedik alkalommal meg tudta rendezni az intézmény. Az Önkormányzat és a Takarékszövetkezet támogatásának köszönhetően a városi rendezvényeken résztvevő, illetve a jeles tanulmányi munkát végző diákok közül ötven gyermeknek egy budapesti kirándulást tudtak szervezni. A lengyelországi Tarlow-val ápolják a testvérvárosi kapcsolatot és augusztus 11-17 között negyven diák és kísérő tanáraik részt vehetnek egy cseretáborozásban. Az Önkormányzat pályázat révén szép összeget nyert hozzá és így a gyerekek részéről csak tízezer forint hozzájárulás szükséges. A nyári napközit megszervezte az általános iskola, egész nyár folyamán biztosítja a működtető a gyerekek felügyeletét. Ugyancsak az Önkormányzatnak köszönhetően a termálfürdőben strandolhatnak a csoportosan, felügyelő pedagógussal érkező gyerekek. 
Gergely Zoltán polgármester: Ha legalább öt gyerek érkezik egy pedagógussal, akkor térítésmentesen vehetik igénybe a szolgáltatást, egész nyár folyamán. Megadja a szót Gergely Béláné képviselőnek.

Gergely Béláné képviselő: Ismét eseménydús időszak telt el az előző soros ülés óta. A két ülés között végzett beszámolóban leírtak közül neuralgikus pontnak tartja a Heves Megyei Vízmű Zrt. várható fizetésképtelenségét és az általános iskolai osztálytermek kialakítását. A fizetőképesség végére ér a Vízmű Zrt., mivel olyan sok elvonás történik a közműadók miatt, hogy azt többletbevétellel nem tudja kompenzálni. A rendszer karbantartása, működtetése egyre több kiadással jár. Egy szinten tartott árbevétel mellett folyamatosan növekvő kiadása van. Nem tartja megnyugtatónak, mert így az Önkormányzatnak is kevesebb pénzeszköze fog rendelkezésre állni. Nem okoz áthidalhatatlan anyagi problémát a bérleti díj kiesése, de előbb-utóbb hiányozni fog a költségvetésből és ezen okokból kevesebb bevétele lesz a tervezetthez képest. Bízik abban, hogy a lehetőségekhez képest a következő egyeztetéseken Polgármester Úr a városnak kedvező megoldásra jut a társasággal. 
Lényegesen nagyobb visszhangja lehet a Szent Vince utcai iskola emeleti tantermei kialakításának a lakosok között. Úgy gondolja, hogy nem ismert a szülők előtt az, hogy mi a valódi akadálya a tantermek kialakításának. Javasolja, hogy erről a Jászvidék következő számában „A polgármester jelenti” rovatban adjon tájékoztatást Polgármester Úr. Az Önkormányzat a beiratkozási időszak óta készen áll arra, hogy az igényeknek megfelelően elkészítse ezeket a tantermeket. Egyetért azzal, hogy az Önkormányzat csak abban az esetben végeztetheti el ezt a munkát, ha minden kérdéskörre kiterjedő, pontos paraméterezést kap. Az iskolai tantermekkel kapcsolatos jogszabályok szigorúak. Más lenne a helyzet, ha egy már meglévő tantermet kellene átalakítani a megnövekedett diáklétszám miatt. Az új teremnek valamennyi műszaki és egyéb előírásnak meg kell felelnie, ez az Önkormányzaton nem fog múlni. Egyre kevesebb idő áll rendelkezésre, mert pályáztatásra, kivitelezésre még nem is adhattak megbízást. 
Fennáll a veszélye annak, hogy kifutnak az időből, hogy szeptemberre az elvárásoknak megfelelő tanterem álljon rendelkezésre. Szeretné, hogy a szülők tisztában legyenek azzal, hogy az Önkormányzaton nem múlik ennek a teremnek a kialakítása. 
Gergely Zoltán polgármester: A testületi ülés előtt küldtek választ e-mailben a Jászberényi Tankerületnek, hogy az általuk küldött tájékoztatás nem értelmezhető. Nincsenek benne paraméterek, műszaki adatok, ezért ismételten kérte, hogy  a műszaki kialakítás konkrét részleteit e-mail fordultával közöljék. Bízik abban, hogy a holnapi napon választ kap, de az egyeztetést május 17-én kezdeményezte először. Mindenképpen várta volna, hogy a tankerület igazgatója válaszra méltatja. Az első megkeresésre azt mondták, hogy nem kapták meg, a levél tértivevénye megvan. A második levélre pedig nem kapott írásbeli választ. A kérdések lényege az volt, hogy három vagy négy első osztály indulhat szeptemberben, mire számítsanak. Szóbeszédek vannak, de írásos választ várna arra is, hogy melyik termeket alakítsák ki. Arra hivatkoztak, hogy a Városgondnoksággal történtek egyeztetések. Kérdezi Jakus Józsefet, hogy voltak-e külön egyeztetések. 
Jakus József Városgondnokság vezetője: Nem történtek egyeztetések. 

Gergely Zoltán polgármester: A Műszaki Irodával sem történt megbeszélés. De ha nem lépnek nagyon gyorsan, nem garantálhatják, hogy szeptemberre készen lesz a tanterem. 
Megállapítja, hogy nincs további észrevétel a két ülés között végzett munkáról szóló beszámolóval kapcsolatban. 
Szavazásra teszi fel a beszámolót. Megállapítja, hogy a Képviselő-testület egyhangúlag hat igen szavazattal, ellenszavazat és tartózkodás nélkül elfogadta a két ülés között végzett munkáról szóló beszámolót és meghozta az alábbi határozatot:
107/2013. (VI.27.) határozat:
/Beszámoló a két ülés között végzett munkáról/

Jászárokszállás Város Önkormányzatának Képviselő-testülete a két ülés között végzett munkáról szóló beszámolót elfogadta.

2. napirend: Beszámoló a Jászárokszállás Város Tehetségért Alapítvány 


          működéséről
Gergely Zoltán polgármester: A Jászárokszállás Város Tehetségért Alapítvány működéséről szóló beszámolót megkapták a képviselők. Felkéri Pádár Antalnét, az alapítvány kuratóriumának elnökét a napirendi pont beajánlására. 

Pádár Antalné kuratóriumi elnök: Elmondja, hogy a beszámoló a Jászárokszállás Város Tehetségért Alapítvány 2012. évi tevékenységéről szól. A beszámolóban leírta az előző évben történt intézkedéseket, a pályázati kiírásnak megfelelően lezajlott támogatások kiosztásának menetét, a kuratóriumi ülésekre az előírások szerint sor került. Szóbeli tájékoztatás szerint várhatóan az idén is érkezik támogatás az Alapítvány számlájára. Június 21-ei záróegyenleg szerint 250.25,- Ft van a bankszámlán, mely összegből már tudnak néhány diákot támogatni. 
Gergely Zoltán polgármester: Nagyon nehéz erre a célra is támogatásokat gyűjteni, az 1%-os SZJA felajánlásokból is egyre kevesebb érkezik, de várhatóan 400 ezer forint körül összegre számíthatnak majd, amelyből 50 ezer forint körüli összeget jelent a nem felosztható törzstőke.

Megállapítja, hogy további hozzászólás nincs. Szavazásra bocsátja az előterjesztést. Megállapítja, hogy a Képviselő-testület egyhangúlag, hat igen szavazattal, ellenvélemény és tartózkodás nélkül elfogadta az előterjesztést és meghozta az alábbi határozatot:

108/2013. (VI.27.) határozat:

/Beszámoló a Jászárokszállás Város Tehetségért Alapítvány működéséről/
Jászárokszállás Város Önkormányzatának Képviselő-testülete megtárgyalta a Jászárokszállás Város Tehetségért Alapítvány működéséről szóló beszámolót és egyhangúlag elfogadta azt. 


3. napirend: Beszámoló a Jászárokszállás Városáért Alapítvány működéséről

Gergely Zoltán polgármester: A Jászárokszállás Városáért Alapítvány kuratóriumának elnöke, Legény Béláné nem tud részt venni az ülésen. Az írásos beszámolót megkapták a képviselők. A legutóbbi ülésen döntött a kuratórium arról, hogy 500 ezer forinttal támogatja a kápolna építkezését, 500 ezer forinttal a temető kerítésének felújítását és szintén 500 ezer forinttal támogatja a központi játszótér körbekerítését. A kuratórium vezetése és tagjai sem kapnak költségtérítést, egyéb juttatást, minden forrást az elvégzendő feladatokhoz használnak fel. 
Megállapítja, hogy hozzászólás nincs. Szavazásra bocsátja a határozati javaslatot. Megállapítja, hogy a Képviselő-testület hat igen szavazattal, ellenszavazat és tartózkodás nélkül elfogadta a javaslatot és meghozta az alábbi határozatot:

109/2013. (VI.27.) határozat:

/Beszámoló a Jászárokszállás Városáért Alapítvány működéséről/

Jászárokszállás Város Önkormányzatának Képviselő-testülete megtárgyalta a Jászárokszállás Városáért Alapítvány működéséről szóló beszámolót és egyhangúlag elfogadta. 

4. napirend: A 3/2013. (II. 15.) önkormányzati rendelet módosítása 

Gergely Zoltán polgármester: A költségvetési rendelet módosításának ismertetésére felkéri Szabóné Hegedűs Zsuzsanna pénzügyi irodavezetőt. 
Szabóné Hegedűs Zsuzsanna pénzügyi irodavezető: A 2013. június 14-ei ülésen a Képviselő-testület engedélyezte a Gondozási Központnak egy félállású státusz teljes állásúra való módosítását és így az intézmény engedélyezett létszámát 2013. június 15-től 34 főben határozta meg. Egyidejűleg a Jászárokszállási Városi Óvoda részére szintén engedélyezett két státuszt, így 2013. július 1-től 31 főben határozta meg az óvoda létszámát.
A létszámváltozásokat át kell vezetni a költségvetési rendeleten, melyet a mellékelt rendelettervezet tartalmaz. 
Petró Géza képviselő: A Pénzügyi és Városfejlesztési Bizottság tárgyalta az előterjesztést és egyhangúlag elfogadásra javasolta a Képviselő-testület felé. 

Csomor János képviselő: Az Oktatási, Sport és Ügyrendi Bizottság is megtárgyalta a rendeletmódosítást és egyhangúlag elfogadásra javasolta a Képviselő-testületnek. 

Gergely Zoltán polgármester: Megállapítja, hogy további hozzászólás nincs. Szavazásra bocsátja a rendelettervezetet. Megállapítja, hogy a Képviselő-testület hat igen szavazattal, ellenszavazat és tartózkodás nélkül elfogadta a javaslatot és megalkotta az alábbi rendeletet:

Jászárokszállás Város Önkormányzata Képviselő-testületének 24/2013. (VI.28.) önkormányzati rendelete az Önkormányzat 2013. évi költségvetéséről szóló 3/2013. (II. 15.) rendelet módosításáról
A rendelet a jegyzőkönyv mellékletét képezi.


5. napirend: A 32/2012. (XI. 23.) önkormányzati rendelet módosítása 

Gergely Zoltán polgármester: A díjmódosító rendelet módosítására a Heves Megyei Vízmű Zrt-vel kapcsolatos díjegyeztetés miatt kell sort keríteni. Amíg Jászárokszállás működtette a víz- és csatornaszolgáltatást, addig 100 ezer forintot kellett fizetni a vízhálózatra történő rákötési jogért. A szennyvíz-csatornahálózatra való rákötés díja 280 ezer forint volt. A díjmegállapítás jó része átkerült a Heves Megyei Vízmű Zrt-hez. Annak érdekében, hogy két helyről ne kérjenek ugyanarra a szolgáltatásra, az Önkormányzat a vízhálózatra történő rákötés díját nem veti ki. Szeretnék elérni, hogy a közkifolyók csökkentésével párhuzamosan minél többen rákössenek a vízhálózatra. A rendeletmódosítást követően kiértesítik azokat a lakosokat, akiknél nincs vezetékes víz, hogy a rákötés költsége hogyan alakul. A cégek csatornahálózatra történő rákötésénél is ilyen párhuzamosságokat tapasztaltak, a Heves Megyei Vízmű Zrt. és az Önkormányzat is kivetette a rákötési díjat. A szabálytalanság megszüntetésére az Önkormányzat által kivetett díjat is el kell törölni. A vízszolgáltató által negyedévenként kivetett díjat az Önkormányzat felé tovább kell utalnia, amelyet fejlesztésekre használhat fel. Megmarad a csatornahálózatra történő rákötési díj, a csatornahálózatra rákötni abban az esetben lehet, ha a szerződés aláírását követően befizetésre kerül, akár kamatmentes részletfizetés választásával. 
Petró Géza képviselő: A Pénzügyi és Városfejlesztési Bizottság megtárgyalta a rendeletmódosítást és egyhangúlag elfogadásra javasolta a Képviselő-testület felé. 

Csomor János képviselő: Az Oktatási, Sport és Ügyrendi Bizottság megtárgyalta az előterjesztést és egyhangúlag támogatta azt. 

Gergely Zoltán polgármester: Megállapítja, hogy nincs hozzászólás. Szavazásra bocsátja a rendelettervezetet. Megállapítja, hogy a Képviselő-testület egyhangúlag, hat igen szavazattal, ellenvélemény és tartózkodás nélkül elfogadta a tervezetet és megalkotta az alábbi rendeletet:

Jászárokszállás Város Önkormányzata Képviselő-testületének 25/2013. (VI.28.) önkormányzati rendelete az egyes helyi adók és közszolgáltatási díjak módosításáról szóló 32/2012. (XI.23.) önkormányzati rendelet módosításáról

A rendelet a jegyzőkönyv mellékletét képezi. 


6. napirend: A 11/2006. (IV. 28.) önkormányzati rendelet módosítása
Gergely Zoltán polgármester: A lakásrendelet módosítás ismertetésére felkéri Dr. Gábris Emese jegyzőt. 
Dr. Gábris Emese jegyző: Az Önkormányzat tulajdonát képezi a Széchenyi utca 13. szám alatti társasházban található 54 négyzetméteres összkomfortos lakás, melyet Parragh László rendőr törzsőrmester kívánja bérbe venni. Ő 2009 májusa óta dolgozik a helyi rendőrőrsön, mint körzeti megbízott, saját lakással nem rendelkezik. A lakás bérleti díja 35.100,- Ft lenne havonta, de tekintettel a rendőri jelenlét fontosságára, illetve a többi szolgálati lakásra megállapított díjra, ezért javasolja, hogy ezen szolgálati lakás bérleti díját is a többihez hasonlóan 24.000,- Ft-ban állapítsa meg a Képviselő-testület. 

Petró Géza képviselő: A Pénzügyi és Városfejlesztési Bizottság megtárgyalta az előterjesztést és egyhangúlag egyetértett vele. 

Csomor János képviselő: Az Oktatás, Sport és Ügyrendi Bizottság megtárgyalta az előterjesztést és egyhangúlag elfogadásra javasolta a Képviselő-testület felé. 
Gergely Zoltán polgármester: Megállapítja, hogy nincs hozzászólás. Szavazásra bocsátja a rendelettervezetet. Megállapítja, hogy a Képviselő-testület egyhangúlag, hat igen szavazattal, ellenvélemény és tartózkodás nélkül elfogadta a tervezetet és megalkotta az alábbi rendeletet:

Jászárokszállás Város Önkormányzata Képviselő-testületének 26/2013. (VI.28.) önkormányzati rendelete az önkormányzat tulajdonában lévő lakások és helyiségek bérletére, cseréjére, valamint elidegenítésére vonatkozó szabályokról szóló 11/2006. (IV.28.) rendelet módosításáról

A rendelet a jegyzőkönyv mellékletét képezi.


7. napirend: A 21/2006. (VIII. 11.) rendelet módosítása 
Gergely Zoltán polgármester: A háziorvosi körzetekről szóló rendelet módosításának beajánlására Dr. Gábris Emese jegyzőnek adja meg a szót. 
Dr. Gábris Emese jegyző: A rendeletben át kell vezetni a 73/2013. képviselő-testületi határozatban a törvényi előírásoknak megfelelően elhatározott utcanévváltozásokat és a fogorvosi körzetekben kell pontosítani egy körzethatárnak a számát, amely elírásra került és egy páros-páratlan oldal közötti különböztetést, amit javítani szükséges. Ezek a változások nem érintik a körzethatárokat, körzetlétszámokat, az orvosoknak ezzel anyagi kára nem keletkezik. 

Szerző Csaba képviselő: Az Egészségügyi, Szociális és Családvédelmi Bizottság az előterjesztést tárgyalta és a tervezetet egyhangúlag támogatta. 

Csomor János képviselő: Az Oktatási, Sport és Ügyrendi Bizottság szintén tárgyalta és egyhangúlag elfogadásra javasolta a Képviselő-testület felé. 
Gergely Zoltán polgármester: Megállapítja, hogy nincs hozzászólás. Szavazásra bocsátja a rendelettervezetet. Megállapítja, hogy a Képviselő-testület egyhangúlag, hat igen szavazattal, ellenvélemény és tartózkodás nélkül elfogadta a tervezetet és megalkotta az alábbi rendeletet:

Jászárokszállás Város Önkormányzata Képviselő-testületének 27/2013. (VI.28.) önkormányzati rendelete a háziorvosi körzetek kialakításáról szóló 21/2006. (VIII.11.) rendelet módosításáról

A rendelet a jegyzőkönyv mellékletét képezi. 


8. napirend: A 9/2010. (IX. 10.) rendelet módosítása 

Gergely Zoltán polgármester: A védőnői körzetekről szóló rendelet módosításának ismertetésére felkéri Dr. Gábris Emese jegyzőt. 
Dr. Gábris Emese jegyző: A védőnői körzetekről szóló rendeletben is át kell vezetni az utcanév módosításokat. A rendelet 2. §-át, amely a védőnő feladatait sorolja fel, hatályon kívül kell helyezni, mivel a védőnői ellátásról szóló EszCsM rendelet 3. §-át ismétli meg és párhuzamosan nem szabályozhatja az önkormányzati rendelet is ugyanazon dolgot. A Szivárvány utcát a februári ülésen besoroltuk a háziorvosi és fogorvosi körzetekbe. Ugyanezt meg kell tenni a védőnői körzetekkel is. A Gondozási Központtal, védőnőkkel történő egyeztetés után javasolja, hogy a 2. számú védőnői körzetbe sorolja be a Testület az utcát, mert területileg ez esik közelebb az üdülőkörzethez és létszámilag is ez lenne a legmegfelelőbb. A védőnői körzetek beosztásánál voltak olyan utcák, amelyeket megosztva láttak el a védőnők, de ezek a megosztási határok nem voltak a rendeletben rögzítve, ezt pótolni kell. A rendelet 2. számú mellékletében a Széchenyi István Általános Iskola nevét szükséges módosítani az új elnevezésre. A bizottsági ülésen elhangzott kérésnek megfelelően a „Jászárokszállási” előnév bekerült az iskola nevébe. 

Szerző Csaba képviselő: Az Egészségügyi, Szociális és Családvédelmi Bizottság megtárgyalta a rendelettervezetet és egyhangúlag elfogadásra javasolta a Képviselő-testületnek. 

Csomor János képviselő: Az Oktatási, Sport és Ügyrendi Bizottság is megtárgyalta és egyhangúlag támogatta a módosítást. 
Gergely Zoltán polgármester: Megállapítja, hogy nincs hozzászólás. Szavazásra bocsátja a rendelettervezetet. Megállapítja, hogy a Képviselő-testület egyhangúlag, hat igen szavazattal, ellenvélemény és tartózkodás nélkül elfogadta a tervezetet és megalkotta az alábbi rendeletet:

Jászárokszállás Város Önkormányzata Képviselő-testületének 28/2013. (VI. 28.) önkormányzati rendelete a védőnői körzetek kialakításáról szóló 9/2010. (IX.10.) rendelet módosításáról

A rendelet a jegyzőkönyv mellékletét képezi. 


9. napirend: Iskolaorvosi szerződések módosítása

Gergely Zoltán polgármester: Az előterjesztés ismertetésére felkéri Dr. Gábris Emese jegyzőt. 
Dr. Gábris Emese jegyző: Az iskolaorvosi szerződések módosítását indokolja a Széchenyi István Általános Iskola névváltozása, illetve az, hogy 2013. január 1-től a Városi Óvoda önálló intézményként működik. A változásokat át kell vezetni a Dr. Váradi és Társa Bt., illetve a fogorvosok és az Önkormányzat között fennálló iskolaorvosi, fogorvosi szerződéseken. 
Szerző Csaba képviselő: Az Egészségügyi, Szociális és Családvédelmi Bizottság megtárgyalta az előterjesztést és egyhangúlag támogatta. 

Gergely Zoltán polgármester: Megállapítja, hogy további hozzászólás nincs. Szavazásra bocsátja a határozati javaslatot. Megállapítja, hogy a Képviselő-testület hat igen szavazattal, ellenszavazat és tartózkodás nélkül elfogadta és megalkotta az alábbi határozatot:

110/2013.(VI. 27.) határozat:

/Az iskola-egészségügyi ellátás tárgyában kötött iskolaorvosi és iskolafogászati szerződések módosításához való hozzájárulásról/

Jászárokszállás Város Önkormányzatának Képviselő-testülete hozzájárul az iskola-egészségügyi ellátásról szóló 26/1997. (IX.3.) NM rendelet alapján az Önkormányzat és a Váradi és Társa Bt., valamint Dr. Lichtey Mihály, Hancsárikné Dr. Tóth Bernadett és Dr. Szabó Boglárka fogorvosok között fennálló, iskolaorvosi, illetve iskolafogászati szerződések módosításához az alábbiak szerint:

· a szerződésekben a Széchenyi István Általános Iskola, Óvoda és Zeneiskola megnevezés a Jászárokszállási Széchenyi István Általános Iskola és Alapfokú Művészeti Iskola elnevezésre módosul

· az iskola-egészségügyi ellátás kiterjed a Jászárokszállási Városi Óvoda intézményre is.

A Képviselő-testület felhatalmazza Gergely Zoltán polgármestert a módosított szerződések aláírására.

Határidő: 2013. július 31.

Felelős: polgármester

Erről értesül:  1./ Jászárokszállás Város Jegyzője és általa az érintett orvosok

                       2./ Pénzügyi Iroda


           3./ Irattár.

10. napirend: A 2013/2014. évben indítható óvodai csoportok számának
                            meghatározása
Gergely Zoltán polgármester: Minden évben ebben az időszakban kell meghatározni, hogy a következő nevelési évben hány óvodai csoportot indít az Önkormányzat. A javaslat szerint 11 csoport indulása lehetséges, intézményi szinten 295 gyermek várható az óvodába. A Dobó úti óvodában 4 csoportot, 110 főt, a Lehel úti óvodában 7 csoportot, 185 főt tudnak elhelyezni. 
Csomor János képviselő: Az Oktatási, Sport és Ügyrendi Bizottság megtárgyalta az előterjesztést és egyhangúlag támogatta. Ezek a számok a közel maximális létszámot jelentik. Örömtelinek tartja, hogy az elmúlt időszakban nem kellett senkit visszautasítani, minden jelentkező gyermeket be tudtak óvodáztatni. 
Gergely Zoltán polgármester: Megadja a szót Balogh Gyuláné intézményvezetőnek. 

Balogh Gyuláné óvodavezető: A beiratkozás lezárult, a mostani létszám várhatóan emelkedni fog. A  nyár folyamán, illetve ősszel általában még íratnak be gyerekeket. 
Gergely Zoltán polgármester: Megadja a szót Gergely Béláné képviselőnek. 

Gergely Béláné képviselő: Ha jól tudja, az Önkormányzat pályázatot nyújtott be a Lehel úti óvoda tetőfelújításával kapcsolatban. Arról érdeklődik, hogy hol tart a pályázat megvalósítása?

Gergely Zoltán polgármester: Megadja a szót Bakainé Magyari Melinda műszaki irodavezetőnek. 

Bakainé Magyari Melinda műszaki irodavezető: Elmondja, hogy a pályázatot benyújtották, de döntés még nincs benne. A határidőnek megfelelően benyújtották az anyagot, a szükséges hiánypótlásokat megtették, most várnak a döntésre. Információval még nem rendelkeznek ennek várható időpontjáról. Bíznak abban, hogy a Lehel úti óvoda és a Bölcsőde esetében is pozitív elbírálást kap a pályázat. 

Gergely Zoltán polgármester: Nagyon örültek volna, ha a nyári szünetben végrehajthatták volna ezt a feladatot, de bíznak a mielőbbi kedvező döntésben. Megállapítja, hogy nincs több hozzászólás. Szavazásra teszi fel a határozati javaslatot. Megállapítja, hogy a Képviselő-testület hat igen szavazattal, ellenszavazat és tartózkodás nélkül elfogadta a javaslatot és meghozta az alábbi határozatot:

111/2013.(VI. 27.) határozat:

/A Jászárokszállási Városi Óvodában a 2013/2014. nevelési évben indítható óvodai csoportok számának meghatározásáról/

Jászárokszállás Város Önkormányzatának Képviselő-testülete a nemzeti köznevelésről szóló 2011. évi CXC. törvény 83.§ (2) bekezdés d) pontja alapján a Jászárokszállási Városi Óvodában (székhelye: 5123 Jászárokszállás, Dobó u. 9/A.) a 2013/2014. nevelési évben indítható óvodai csoportok számát 11 csoportban határozza meg.

Határidő: 2013. szeptember 01.

Felelős: óvodavezető

Erről értesülnek: 1./ Városi Óvoda 5123 Jászárokszállás, Dobó u. 9/A.



    2./ Városgondnokság 5123 Jászárokszállás, Deák F. u. 90.



    3./ Pénzügyi Iroda Helyben



    4./ Hatósági Iroda Helyben

 5./ Irattár.


11. napirend: Óvodavezetői pályázat elbírálása

Gergely Zoltán polgármester: Az óvodavezetői álláshelyre pályázatot kellett kiírni, mivel a jelenlegi vezető, Balogh Gyuláné nyugdíjba vonul. A kiírásra egy érvényes pályázat érkezett, Ferenczné Laska Erika pályázótól. A pályázatot véleményezte valamennyi érintett szervezet, a szakmai munkaközösség, közalkalmazotti tanács, nevelőtestület, alkalmazotti közösség, szülői munkaközösség, valamint az Oktatási, Sport és Ügyrendi Bizottság is tárgyalta és egyhangúlag támogatták a jelöltet. Megadja a szót Ferenczné Laska Erika pályázónak. 
Ferenczné Laska Erika pályázó: Nem kívánja kiegészíteni már a pályázatot, az írásos anyagban és a bizottsági meghallgatáson mindent kifejtett. Úgy gondolja, hogy minden nap érik a feladatra, újabb benyomásokkal gazdagodik, melyek segíthetnek abban, hogy teljesítse azt a munkát, amelyet a Képviselő-testület esetlegesen biztosít részére. 

Csomor János képviselő: Az Oktatási, Sport és Ügyrendi Bizottság részletesen megtárgyalta a pályázati anyagot, meghallgatta a pályázót és egyhangúlag támogatta a pályázó személyét. A pályázó az elmúlt időszakban már az óvoda intézménynél dolgozott, szakmai felkészültsége, gyermekszeretete, hozzáállása alapján egyértelműen egyhangúlag elfogadásra javasolta a Bizottság a kinevezését. 
Gergely Zoltán polgármester: A pályázó nagy tapasztalattal rendelkezik, 1991 óta dolgozik óvónőként, a vámosgyörki óvodában vezetőként dolgozott. Nagyobb hangsúlyt fektetne a szülők bevonására az óvodai közösség életében, ne legyenek zárt ünnepségek, rendezvények. Az intézménynek be kell vonnia a mindennapokba a szülőket. Arról is tájékoztatni kell őket, ha valamire nincs anyagi lehetőség, de a segítségükkel megoldható feladat, mert partnerek hozzá. 

Megállapítja, hogy további hozzászólás nincs. Szavazásra teszi fel a határozati javaslatot. Megállapítja, hogy a Képviselő-testület hat igen szavazattal, ellenvélemény és tartózkodás nélkül elfogadta az alábbi határozatot:
112/2013.(VI. 27.) határozat:

/A Jászárokszállási Városi Óvoda vezetőjének megbízásáról/

Jászárokszállás Város Önkormányzatának Képviselő-testülete a lefolytatott pályázati eljárás eredményeként a Jászárokszállási Városi Óvoda (székhelye: 5123 Jászárokszállás, Dobó u. 9/A.) óvodavezetői munkakörének (magasabb vezető) ellátásával megbízza Ferenczné Laska Erika 5123 Jászárokszállás, Zrínyi M. u. 30. szám alatti lakost.

A magasabb vezetői megbízás öt évre, azaz 2013. augusztus 01. napjától 2018. július 31. napjáig szól.

Az óvodavezető illetménye a közalkalmazottak jogállásáról szóló 1992. évi XXXIII. törvény szerinti bér és 300% magasabb vezetői pótlék.

A Képviselő-testület felhatalmazza a polgármestert a kinevezéssel kapcsolatos szükséges intézkedések megtételére.

Határidő: 2013. július 31.

Felelős: Gergely Zoltán polgármester

Erről értesülnek: 1./ Ferenczné Laska Erika 5123 Jászárokszállás, Zrínyi M. u. 30.



    2./ MÁK – Jászárokszállás Város Jegyzője útján



    3./ Városi Óvoda 5123 Jászárokszállás, Dobó u. 9/A.



    4./ Városgondnokság (személyi anyag) 5123 Jászárokszállás, Deák F. u. 90.

 5./ Irattár.


12. napirend: Iskolaigazgatói pályázatok véleményezése
.

Gergely Zoltán polgármester: Az iskolaigazgatói pályázatokról a KLIK fog döntést hozni. Az intézményt működtető önkormányzatnak ebben az esetben véleményezési joga van. Ezt a pályázatot is véleményezték a szakmai szervezetek, az Önkormányzat véleményének kialakítására kell sort keríteni. A jelenlegi igazgató nyugdíjba vonul, egyben kinevezése letelik. A törvény szerint ötévente kell kiírni a pályázatot. Bolya Katalin és Bobák Tiborné adta be a pályázatát. 

Köszönti a KLIK képviseletében megjelent Turócziné Eszes Máriát.

Csomor János képviselő: Az Oktatási, Sport és Ügyrendi Bizottság megtárgyalta az előterjesztést. Határidőre két pályázat került benyújtásra, Bobák Tiborné, jelenleg a Jászárokszállási Széchenyi István Általános Iskola és Alapfokú Művészeti Iskola igazgatóhelyettese és Bolya Katalin, a jászberényi Lehel Vezér Gimnázium tanára, korábban a helyi Deák Ferenc Gimnázium tanára részéről. A Bizottság megállapította, hogy a szükséges dokumentumokat benyújtották, a pályázatok a törvényi előírásoknak, kiírásnak megfelelnek. Figyelembe véve mindkét pályázó szakmai gyakorlatát, vezetési programját, valamint az elmúlt évek közös munkája során megtapasztaltak alapján az Oktatási, Sport és Ügyrendi Bizottság Bobák Tiborné pályázó vezetői megbízását támogatta. 
Gergely Béláné képviselő: Érdeklődik, hogy milyen arányban támogatta a nevelőtestület a pályázókat, mi volt a pedagógusok véleménye?

Csomor János képviselő: Nem vett részt a nevelőtestület véleményező ülésén. 

Turócziné Eszes Mária KLIK képviselője: A jegyzőkönyvet még nem kapták meg, pontos számot nem tud mondani, de a véleményezési eljárás résztvevői nagy arányban Bobák Tiborné pályázót támogatták, nagyjából 42-ből 35 fő a tantestületből. 
Csomor János képviselő: Az összes szervezet talán 80%-a támogatta. 

Szerző Csaba képviselő: Mindkét pályázat formailag, tartalmilag megfelel a kiírásoknak. Mindketten dolgoztak intézményvezető-helyettesként, Bobák Tiborné jelenleg is igazgató-helyettes. Úgy gondolja, hogy ő kellőképpen rálát az iskola irányításával kapcsolatos teendőkre, ezért támogatja a kinevezését. 

Gergely Zoltán polgármester: Megállapítja, hogy több hozzászólás nincs. Az Oktatási, Sport és Ügyrendi Bizottság mindkét pályázóról szavazott. Felkéri Csomor János képviselőt a bizottsági vélemény ismertetésére. 

Csomor János képviselő: A Bizottság a két jelölt közül Bobák Tibornét támogatta egyhangúlag. Külön szavaztak mindkét jelöltről, Bolya Katalin nem kapott támogató szavazatot. Meghatározó volt, hogy Bobák Tiborné 27 éve együtt él ezzel a közösséggel, korábban munkaközösség-vezető, az elmúlt öt évben az iskola igazgató-helyettese volt. Az átmeneti időszakban is igen jelentős feladatokat vállalt fel. Ismeretei szerint ebben a félévben az új elvárásoknak és feladatoknak is eleget tett. 
Elmondja, hogy az iskola igazgatójaként május óta felmentési idejét tölti, így valamennyi ballagással, évzárással kapcsolatos feladat az igazgató-helyettesre hárul. 
Véleménye szerint ő ennek a feladatnak maximálisan megfelelt. Számos pályázat fő irányítója, a normatíva elszámolásokkal kapcsolatban rengeteg munkája volt. 

Gergely Zoltán polgármester: Megállapítja, hogy nincs több hozzászólás. A Képviselő-testület betűrend szerint szavaz a pályázókról. Szavazásra bocsátja a Bobák Tiborné vezetői kinevezéséről szóló határozati javaslatot. Megállapítja, hogy a Képviselő-testület hat igen szavazattal, ellenszavazat és tartózkodás nélkül elfogadta a javaslatot és meghozta az alábbi határozatot:

113/2013.(VI. 27.) határozat:

/A Széchenyi István Általános Iskola és Alapfokú Művészeti Iskola intézményvezetői pályázatának véleményezéséről/

Jászárokszállás Város Önkormányzatának Képviselő-testülete megtárgyalta Bobák Tiborné és Bolya Katalin által a Széchenyi István Általános Iskola és Alapfokú Művészeti Iskola (5123 Jászárokszállás, Köztársaság tér 15.) intézményvezetői pályázatára benyújtott pályázatokat.

Figyelembe véve mindkét pályázó végzettségét, szakmai gyakorlatát és vezetési programját, a Képviselő-testület Bobák Tiborné (Jászárokszállás, Virág Benedek utca 29. alatti lakos) pályázó intézményvezetői megbízását támogatja.

Határidő: 2013. június 30.

Felelős: polgármester

Erről értesül:  1./ KLIK Jászberényi Tankerülete 5100 Jászberény, Szabadság tér 16.


            2./ Irattár.

Gergely Zoltán polgármester: Szavazásra teszi fel a Bolya Katalin vezetői kinevezéséről szóló javaslatot. Megállapítja, hogy a pályázó nem kapott igen szavazatot. Ennek megfelelően fogják továbbítani a KLIK részére a Képviselő-testület véleményét. 


13. napirend: Általános Iskola névváltozásának véleményezése

Gergely Zoltán polgármester: Az Általános Iskola névváltozásának véleményezése napirendi pont ismertetésére Dr. Gábris Emese jegyzőt kéri fel. 
Dr. Gábris Emese jegyző: Az általános iskola fenntartója, a Klebelsberg Intézményfenntartó Központ dönt az intézmény nevének megállapításáról. A döntés meghozatala előtt be kell szerezni a nemzeti köznevelésről szóló törvényben meghatározott célcsoportok véleményét, így a működtető önkormányzatét is. A Széchenyi István Általános Iskola és Alapfokú Művészeti Iskola nevét Jászárokszállási Széchenyi István Általános Iskola és Alapfokú Művészeti Iskolára kívánják megváltoztatni, ami megfelel a 20/2012-es EMMI rendeletben foglaltaknak. Erre tekintettel kérik a Képviselő-testülettől a névváltoztatásra vonatkozó véleménye meghozatalát, 2013. július 5-ei határidővel. 
Gergely Zoltán polgármester: Megadja a szót Csomor János képviselőnek. 
Csomor János képviselő: Az elmúlt időszakban többször egyeztettek erről, az intézmény alapító okiratában is így szerepel az elnevezés. A tantestület már korábban elfogadta ezt, javasolja a névváltozás támogatását, mert érdemi változást nem jelent. 
Gergely Zoltán polgármester: Megállapítja, hogy nincs hozzászólás. Szavazásra teszi fel a határozati javaslatot. Megállapítja, hogy a Képviselő-testület egyhangúlag, hat igen szavazattal, ellenvélemény és tartózkodás nélkül elfogadta a javaslatot és meghozta az alábbi határozatot:

114/2013.(VI. 27.) határozat:

/A Széchenyi István Általános Iskola és Alapfokú Művészeti Iskola névváltozásának véleményezéséről/
Jászárokszállás Város Önkormányzatának Képviselő-testülete a nemzeti köznevelésről szóló 2011. évi CXC. törvény 83.§ (4) bekezdés h) pontjában biztosított véleményezési jogkörében eljárva jóváhagyja a Széchenyi István Általános Iskola és Alapfokú Művészeti Iskola nevének Jászárokszállási Széchenyi István Általános Iskola és Alapfokú Művészeti Iskola elnevezésre való megváltoztatását.

Határidő: 2013. július 05.

Felelős: polgármester, tankerületi igazgató.

Erről értesül:  1./ KLIK Jászberényi Tankerülete 5100 Jászberény, Szabadság tér 16.


            2./ Irattár.

14. napirend: Megállapodás a Cukorbetegek Klubjával ingyenes 



helyiséghasználatról

Gergely Zoltán polgármester: A Cukorbetegek Klubja a volt orvosi rendelőépület egyik helyiségében működik. Nagyon sok vizsgálatot, kezelést biztosítanak szakemberek, amelyre a cukorbetegeknek szükségük van. A határozati javaslat szerint továbbra is ingyenesen adják használatba a civil szervezetnek a helyiséget. A fenntartási költségek közül az internet és telefon díját a Klub vállalja, a többi az Önkormányzathoz tartozik. Amennyiben közgyűlést vagy nagyobb rendezvényt szeretnének tartani, az előteret is igénybe vehetik a rendezvény lebonyolításához. Az épület akadálymentesített, mindenki számára könnyen megközelíthető. 
Petró Géza képviselő: A Pénzügyi és Városfejlesztési Bizottság egyhangúlag támogatta az előterjesztést. 

Szerző Csaba képviselő: Az Egészségügyi, Szociális és Családvédelmi Bizottság megtárgyalta az előterjesztést és egyhangúlag elfogadásra javasolta. 

Gergely Zoltán polgármester: Megállapítja, hogy több hozzászólás nincs. Szavazásra bocsátja a határozati javaslatot. Megállapítja, hogy a Képviselő-testület hat igen szavazattal, ellenszavazat és tartózkodás nélkül elfogadta a javaslatot és meghozta az alábbi határozatot:

115/2013. (VI. 27.) határozat:

/A Jászárokszállás, Móczár A. tér 7/A. szám alatti ingatlan egy helyiségének a Jászárokszállási Cukorbeteg Klub részére történő ingyenes használatba adásáról/

Jászárokszállás Város Önkormányzatának Képviselő-testülete Jászárokszállás Város Önkormányzata (továbbiakban Önkormányzat) tulajdonában álló 5123 Jászárokszállás, Móczár A. tér 7/A. szám alatti (hrsz.: 14/3) ingatlanban található 5. számú helyiséget (volt orvosi rendelő) a Jászárokszállási Cukorbeteg Klub (székhelye: 5123 Jászárokszállás, Árpád tér 1.; továbbiakban Cukorbeteg Klub) ingyenes használatába adja, 2013. június 01. napjától határozatlan időre.

Az átadott helyiség csak a Cukorbeteg Klub közhasznú tevékenységének ellátását szolgálhatja. Amennyiben a helyiség használata nem a Cukorbeteg Klub közhasznú tevékenysége érdekében történik, az Önkormányzat a használatba adási szerződést azonnali hatállyal felbonthatja, amely esetben a Cukorbeteg Klub semmilyen jellegű kártérítéssel vagy egyéb követeléssel nem élhet az Önkormányzat felé.

A használatba adási szerződést rendes felmondással bármelyik fél jogosult indokolás nélkül, 6 hónapos felmondási idővel írásban felmondani.

A helyiséget a Cukorbeteg Klub térítésmentesen használhatja, a közüzemi díjak megfizetését az Önkormányzat vállalja. A telefon- és internet-használat költségeit a Cukorbeteg Klubnak kell megfizetnie.

A helyiség felújításáról az Önkormányzat, a kisebb karbantartási munkákról, a tisztasági festésről és a takarításról a Cukorbeteg Klub gondoskodik.

A 65 m2-es akadálymentesített várótermet előre egyeztetett időpontokban közgyűlés, taggyűlés céljára az Önkormányzat ingyenesen biztosítja.

A Képviselő-testület megbízza Dr. Gábris Emese jegyzőt a szerződés előkészítésével és felhatalmazza Gergely Zoltán polgármestert az ingyenes használatba adási szerződés aláírására.

Határidő: 2013. július 15.

Felelős: jegyző, polgármester

Erről értesül:  1./ Jászárokszállási Cukorbeteg Klub 5123 Jászárokszállás, Halász u. 8/A.


           2./ Jászárokszállás Város Jegyzője

                       3./ Pénzügyi Iroda


           4./ Irattár.


15. napirend: Konzorciumi együttműködési megállapodás elfogadása


Gergely Zoltán polgármester: A buszforduló pályázattal kapcsolatban többször tárgyalt már a Képviselő-testület. A kistérségi társulás június 30. napjával megszűnik és a „Közösségi közlekedés fejlesztési a Jászságban” című pályázat utógondozását el kell végezni, mert EU-s pályázat volt. Azon településeknek, melyek részt vettek a projektben, konzorciumi együttműködési megállapodást kell elfogadniuk. Nagyon sikeres pályázat volt, 1,5 millió forint önrésszel valósult meg a buszöböl felújítása, kedvező fogadtatásra talált az utazó közönségnél. 
Petró Géza képviselő: A Pénzügyi és Városfejlesztési Bizottság megtárgyalta az előterjesztést és egyhangúlag támogatta a javaslatot. 

Gergely Zoltán polgármester: Megállapítja, hogy hozzászólás nincs. Szavazásra bocsátja a határozati javaslatot. Megállapítja, hogy a Képviselő-testület hat igen szavazattal, ellenszavazat és tartózkodás nélkül elfogadta és megalkotta az alábbi határozatot:

116/2013.(VI. 27.) határozat:

/A 2013. június 30-án megszűnő Jászsági Többcélú Társulás által elnyert „Közösségi közlekedés fejlesztése a Jászságban” című pályázat esetében az új Konzorciumi Együttműködési Megállapodás aláírásáról/

1) Jászárokszállás Város Önkormányzatának Képviselő-testülete elfogadja a Jászsági Többcélú Társulás által elnyert „Közösségi közlekedés fejlesztése a Jászságban” című pályázatra vonatkozó, a Jászsági Többcélú Társulás megszűnését követően Jászberény Város Önkormányzata konzorciumvezetése mellett előkészített új Konzorciumi Együttműködési Megállapodás tervezetét.

2) Jászárokszállás Város Önkormányzatának Képviselő-testülete felhatalmazza Gergely Zoltán polgármestert az új Konzorciumi Együttműködési Megállapodás aláírására.

Határidő: 2013. június 30.

Felelős: Gergely Zoltán polgármester

Erről értesülnek:

1.) Jászsági Többcélú Társulás 5100 Jászberény, Szabadság tér 16.

2.) Jászberény Város Önkormányzata 5100 Jászberény, Lehel vezér tér 18.

3.) Műszaki Iroda Helyben

4.) Irattár.


16. napirend: Plébánia támogatása 
Gergely Zoltán polgármester: A Jászárokszállás Városáért Alapítvány beszámolójánál már említették a temető kerítésének felújítását. Az Alapítvány 500 ezer forintot biztosít a munkára, azonban a felújítás 1,2 millió forint összegű költséggel végezhető el. Ezért javasolja, hogy az Önkormányzat 700 ezer forinttal egészítse ki az Alapítvány felajánlását, hogy így rendelkezésre álljon a szükséges összeg, és a Római Katolikus Plébánia a megrendelőt elküldhesse. A temetőt működtető Iusta Kft-vel történt megegyezés alapján saját dolgozóikkal a bontást elvégzik, a kerítés megépítését a Városgondnokság közmunkások segítségével fogja elvégezni. Egyúttal a kerítés díszburkolat szegélyt kap, mert a későbbiekben a járda felújítását akadályozná a kerítés. 
Petró Géza képviselő: A Pénzügyi és Városfejlesztési Bizottság az előterjesztést tárgyalta és egyetértett a javaslattal. 

Gergely Zoltán polgármester: Megadja a szót Gyenes Gyula főesperesnek. 

Gyenes Gyula főesperes: Az Egyházközség további 200 ezer forintot tud biztosítani a kivitelezéshez. 
Gergely Zoltán polgármester: Amennyiben további költségek merülnek fel, erre az összegre számot tarthatnak. Így összességében 1,4 millió forint áll rendelkezésre. 

Csomor János képviselő: A bizottsági ülésen felmerült, hogy a temető másik oldalán található földút feltöltését is meg kellene tenni. 

Gergely Zoltán polgármester: Következő hét elején kapnak árajánlatot Lengyel Sándor vállalkozótól a munka elvégzésére. Jövő héten érkezik a betondaráló gép az egyik céghez, egyúttal a Prohászka utca végén felhalmozott betont is összedarálja és ebből a betonból fogják megépíteni az útalapot a temető mellett. Megállapítja, hogy hozzászólás nincs. Szavazásra bocsátja a határozati javaslatot. Megállapítja, hogy a Képviselő-testület hat igen szavazattal, ellenszavazat és tartózkodás nélkül elfogadta a javaslatot és meghozta az alábbi határozatot: 

117/2013.(VI. 27.) határozat:

/A Jászárokszállási Szentháromság Római Katolikus Plébánia támogatásáról (temetőkerítés felújítására)/

Jászárokszállás Város Önkormányzatának Képviselő-testülete a 2013. évi költségvetés tartalékalapja terhére 700.000,-Ft, azaz Hétszázezer forint támogatást nyújt a Jászárokszállási Szentháromság Római Katolikus Plébániának a jászárokszállási temető kerítésének felújításához.

A Plébánia a támogatás összegének rendeltetésszerű felhasználásáról 2013. november 30. napjáig az Önkormányzat felé elszámolni köteles az alábbi módon: a számla eredeti példányára rávezeti: „Felhasználva Jászárokszállás Város Önkormányzata …./2013. (VI.27.) határozatában biztosított támogatás terhére.”. Az így záradékolt számla eredeti példányának megküldésével számol el a Plébánia az Önkormányzat felé.

A Képviselő-testület felhatalmazza a polgármestert a szükséges intézkedések megtételére.

Határidő: értelemszerűen

Felelős: polgármester

Erről értesül:  1./Jászárokszállási Szentháromság Római Katolikus Plébánia


          

2./ Pénzügyi Iroda Helyben


          

3./ Irattár.


17. napirend: A gimnázium tanulólétszáma csökkentésének véleményezése

Gergely Zoltán polgármester: A jászárokszállási Deák Ferenc Gimnázium, Közgazdasági és Informatikai Szakközépiskola engedélyezett létszáma 310 fő volt. A beérkezett kérelem szerint 286 főre történő csökkentéséről kellene dönteni. A statisztikai számításoknál így 80 %-ra változna a gimnázium kihasználtsága. Jelenleg hét tanteremben folyik napi oktatás, két tanterem pedig szakteremként működik, informatikai és nyelvi laborként. A gimnázium létszáma már volt 400 fő felett is, de ha segíti az intézményt, akkor fogadják el a létszámcsökkentést. 
Megállapítja, hogy nincs hozzászólás. Szavazásra teszi fel a határozati javaslatot. Megállapítja, hogy a Képviselő-testület egyhangúlag, hat igen szavazattal, ellenvélemény és tartózkodás nélkül elfogadta a javaslatot és meghozta az alábbi határozatot:

118/2013.(VI. 27.) határozat:

/A Deák Ferenc Gimnázium, Közgazdasági és Informatikai Szakközépiskola maximális gyermek- és tanulólétszám csökkentésének véleményezéséről/

Jászárokszállás Város Önkormányzatának Képviselő-testülete a nemzeti köznevelésről szóló 2011. évi CXC. törvény 83.§ (4) bekezdés h) pontjában biztosított véleményezési jogkörében eljárva jóváhagyja a Deák Ferenc Gimnázium, Közgazdasági és Informatikai Szakközépiskola (5123 Jászárokszállás, Deák F. u. 59.) feladatellátási helyenkénti maximális gyermek- és tanulólétszámának 310 főről 286 főre való módosítását.

Határidő: 2013. július 08.

Felelős: polgármester, tankerületi igazgató.

Erről értesül:  1./ KLIK Szolnoki Tankerülete 5000 Szolnok, Kossuth tér 1.


            2./ Irattár.

18. napirend: A Jászsági Többcélú Társulás létszámcsökkentése kapcsán 
                            felajánlható álláshelyekről szóló 161/2012. (XII. 13.) határozat     
                            módosítás 
Gergely Zoltán polgármester: Az előterjesztés ismertetésére felkéri Dr. Gábris Emese jegyzőt. 
Dr. Gábris Emese jegyző: A Képviselő-testület 161/2012. (XII. 13.) határozatában döntött arról, hogy a Jászsági Többcélú Társulás létszámcsökkentéssel érintett dolgozói továbbfoglalkoztatására az Önkormányzatnál és intézményeinél nincs lehetőség. A létszámcsökkentési pályázat benyújtásához módosítani kell a testületi határozatot a MÁK és az 5/2013. BM rendelet alapján, pontosítani kell a megfogalmazását. A határozati javaslat lényege nem változik, nincs lehetőség a továbbfoglalkoztatásra, csak a pályázatnak megfelelő megszövegezéssel. 

Gergely Zoltán polgármester: Ezt a pontosítást a társulás részéről kérték. A kistérségi társulás vasárnap fog megszűnni, július 1-től ez a szervezet már nem létezik. Megállapítja, hogy nincs hozzászólás. Szavazásra teszi fel a határozati javaslatot. Megállapítja, hogy a Képviselő-testület egyhangúlag, hat igen szavazattal, ellenvélemény és tartózkodás nélkül elfogadta a javaslatot és meghozta az alábbi határozatot:

119/2013.(VI. 27.) határozat:

/A Jászsági Többcélú Társulás 2013. évi létszámcsökkentési intézkedéseiről szóló 161/2012. (XII.13.) határozat módosításáról/

Jászárokszállás Város Önkormányzatának Képviselő-testülete a Jászsági Többcélú Társulás 2013. évi létszámcsökkentési intézkedéseiről szóló 161/2012. (XII.13.) határozatát az alábbiak szerint módosítja:

Jászárokszállás Város Önkormányzatának Képviselő-testülete az 5/2013 (III.14.) BM rendelet 5.§ (1) bekezdés g) pontjának megfelelően kijelenti, hogy a Jászsági Többcélú Társulás Titkársága megszűnése, valamint az egyes intézmények megszűnése következtében az Önkormányzat Polgármesteri Hivatalában, továbbá költségvetési szerveinél meglévő üres álláshelyeken, az előreláthatólag megüresedő álláshelyeken vagy a tervezett új álláshelyeken, szervezeti változás, feladatátadás következtében az önkormányzati fenntartói körébe tartozó munkáltatónál a létszámcsökkentéssel érintett álláshelyen foglalkoztatottak jogviszonyban töltött ideje folyamatosságának megszakítása nélküli foglalkoztatásra nincs lehetőség.

Határidő: 2013. július 10.

Felelős: polgármester

Erről értesülnek: 1./ Jászberény Város Önkormányzata 5100 Jászberény, Lehel vezér tér 18.

 2./ Irattár.

19. napirend: Pénzügyi Bizottság elnökének tájékoztatója önálló jogkörben 


hozott döntésről

Gergely Zoltán polgármester: Megadja a szót Petró Géza képviselőnek, a Pénzügyi és Városfejlesztési Bizottság elnökének, az Önkormányzat tulajdonában lévő két ingatlan értékesítéséről szóló bizottsági döntés ismertetésére. 
Petró Géza képviselő: A Bizottság két darab, az 1999/2000-es árvízben megrongálódott ingatlan értékesítéséről döntött, melyeket a leendő tulajdonosok jelenleg bérelnek. Az első ingatlan a Pozsony utca 11. szám alatt található és a felértékelésnek megfelelően 650.000,- Ft bruttó vételáron a Bizottság jóváhagyta az ingatlan értékesítését. A másik ingatlan a Munkácsy Mihály utca 11. szám alatt található, vételára bruttó 427.500,- Ft, a Bizottság döntött ennek értékesítéséről is. 
Gergely Zoltán polgármester: Megállapítja, hogy hozzászólás nincs. Megállapítja, hogy a Képviselő-testület hat igen szavazattal, ellenszavazat és tartózkodás nélkül tudomásul vette az ingatlanok értékesítését. Az ingatlanok leromlott állapotuk miatt csak jelentős összegből lennének felújíthatók. Az ingatlanok nem nagy értékűek, viszont az ott lakó családoknak lehetőségük lesz saját tulajdonukat felújítani. 
Megállapítja, hogy nincs több napirendi pont. Megköszöni a részvételt és a nyílt ülést bezárja. Zárt ülést rendel el. 

Jegyzőkönyv lezárva: 2013.júnis 27-én 16 óra 35 perckor.
Kmf.

     Gergely Zoltán 





              Dr. Gábris Emese 

       polgármester        






jegyző

